Avainsanat

Tiivistelmä



Avainsanat

1 Henkilöiden vapaa liikkuvuus - Sijoittautumisvapaus - Yhdenvertainen kohtelu - Välitön verotus - Tuloverot - Jäsenvaltion lainsäädäntö, jonka mukaan sellainen verovelvollinen, jonka verotuksellinen kotipaikka ei ole tässä jäsenvaltiossa, saa tehdä tappiontasauksen ainoastaan sillä edellytyksellä, että kyseiset tappiot ovat taloudellisessa yhteydessä tästä jäsenvaltiosta saatuun tuloon - Sallittavuus - Edellytykset

(ETY:n perustamissopimuksen 52 artikla)

2 Henkilöiden vapaa liikkuvuus - Sijoittautumisvapaus - Tuloveroja koskevat menettelysäännöt - Rajoitukset - Jäsenvaltion lainsäädäntö, jonka mukaan sellainen verovelvollinen, jonka verotuksellinen kotipaikka ei ole tässä jäsenvaltiossa, saa tehdä tappiontasauksen ainoastaan sillä edellytyksellä, että verovelvollinen pitää tässä valtiossa kirjanpitoa, joka on tämän valtion säännösten mukainen, ja säilyttää kirjanpitoaineiston tässä valtiossa - Edellytys, jota ei hyväksytä - Perusteleminen yleistä etua koskevilla syillä - Verovalvonnan tehokkuus - Verovelvollisen velvollisuus osoittaa selvästi ja täsmällisesti, että verovelvollisen ilmoittamien tappioiden määrä vastaa verovelvollisen todellisuudessa kärsimien tappioiden määrää - Velvollisuuden asettaminen on sallittu

(ETY:n perustamissopimuksen 52 artikla)

Tiivistelmä

3 Vaikka jäsenvaltion säännösten mukaan silloin, kun verovelvollinen, jolla on sivuliike kyseisen jäsenvaltion alueella mutta jonka verotuksellinen kotipaikka on jonkin toisen jäsenvaltion alueella, pyytää tappiontasausta, tappiontasauksen edellytyksenä on se, että kyseiset tappiot ovat taloudellisessa yhteydessä verovelvollisen tästä valtiosta saamaan tuloon, nämä säännökset eivät ole perustamissopimuksen 52 artiklan vastaisia, jos tältä osin ei suosita niitä verovelvollisia, joiden verotuksellinen kotipaikka on kyseisessä valtiossa.

4 Perustamissopimuksen 52 artiklan vastaista on se, että verovelvolliselle, jolla on sivuliike kyseisen jäsenvaltion alueella mutta jonka verotuksellinen kotipaikka on jonkin toisen jäsenvaltion alueella, asetetaan verovelvollisen vaatiman tappiontasauksen osalta edellytys, jonka mukaan verovelvollisen on täytynyt pitää tässä valtiossa siltä tilivuodelta, jonka aikana tappiot syntyivät, toiminnastaan siellä kirjanpitoa, joka on tämän valtion säännösten mukainen, ja säilyttää tätä kirjanpitoaineistoa tässä valtiossa.

Tällaista edellytystä voidaan pitää perustamissopimuksen 52 artiklassa tarkoitettuna rajoituksena, jolla rajoitetaan sellaisen yhtiön sijoittautumisvapautta, joka haluaa perustaa sivuliikkeen muuhun kuin siihen jäsenvaltioon, jossa kyseisellä yhtiöllä on kotipaikka, koska tällaisesta edellytyksestä seuraa, että yhtiön on pidettävä paitsi omaa kirjanpitoa, jonka on oltava verosäännösten mukainen siinä jäsenvaltiossa, jossa yhtiöllä on kotipaikka, myös erillistä kirjanpitoa sivuliikkeensä toiminnasta niiden verosäännösten mukaisesti, joita sovelletaan sivuliikkeen sijaintivaltiossa, jossa yhtiön on lisäksi myös säilytettävä tähän liittyvää kirjanpitoaineistoa.

Vaikka tätä edellytystä voidaan perustella yleistä etua koskevalla pakottavalla syyllä eli verovalvonnan tehokkuuden varmistamisella, tätä varten ei kuitenkaan ole välttämätöntä, että verovelvollinen, jonka verotuksellinen kotipaikka ei ole tässä jäsenvaltiossa, voi osoittaa ainoastaan tämän jäsenvaltion lainsäädännössä säädetyillä tavoilla sen, minkä suuruisia vaaditun tappiontasauksen kohteena olevat tappiot ovat. Tämä jäsenvaltio voi kuitenkin edellyttää edellä mainitun, yleistä etua koskevan syyn perusteella, että verovelvollinen, jonka verotuksellinen kotipaikka ei ole tässä valtiossa, osoittaa selvästi ja täsmällisesti, että niiden tappioiden määrä, joita se väittää kärsineensä, vastaa tämän jäsenvaltion niiden säännösten mukaan, jotka koskevat tulojen ja tappioiden laskemista ja joita sovellettiin kyseisenä tilivuotena, verovelvollisen tässä valtiossa todellisuudessa kärsimiä tappioita.